Z A P I S N I K

s 5. sjednice Vijeća Gradske četvrti Sesvete, održane 31. listopada 2017., s početkom u 17,00 sati u Područnom uredu Sesvete – Gradskoj četvrti Sesvete, soba 23, Trg Dragutina Domjanića 4, Sesvete.

Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Marko Galić, Ivanka Gregoranić, Mira Halapa, Maja Buljubašić, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Jurica Jug, Mladen Šturlić-Tupek, Zlata Trošelj i Nataša Vučkov.

Nazočni radno i gosti:
- Miroslav Polovanec – zastupnik u Gradskoj skupštini s područja Gradske četvrti Sesvete
- Matija Matić 
- Borko Samac – glavni i odgovorni urednik portala Sesvete Danas
- Ivana Markić – novinarka Radio Martina
- Stipe Jurić i Petar Vukelić – Gradski ured za mjesnu samoupravu, P.O. Sesvete 

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, zahvaljuje na odazivu, konstatira da je prisutno 19 članova Vijeća, te Vijeće može pravovaljano odlučivati. Predsjednik Vijeća Gradske četvrti Sesvete pozdravlja radno nazočne članove: gospodina Miroslava Polovanca, zastupnika u Gradskoj skupštini, novinare Borka Sameca i Ivanu Markić. 

Stjepan Kezerić zamolio je gospodina Matiju Matića, koji snima sjednicu mobitelom, da se predstavi okupljenima. Matić se predstavlja svojim imenom i prezimenom, a na pitanje otkud dolazi odgovara da je on iz javnosti. Potpredsjednik Dražen Markota ga upozorava da snimanje mobitelom nije dopušteno. 
Tihomir Lukanić upozorava kako je rad Vijeća Gradske četvrti Sesvete javan prema Ustavu, zakonu i Poslovniku Gradske četvrti Sesvete i govori kako je na prethodnoj sjednici Vijeće Gradske četvrti Sesvete protiv pravila izglasalo odluku o zabrani snimanja i emitiranja sjednice od strane Živog zida. Ukazuje na to da je po europskim zakonima snimanje dozvoljeno, a nigdje nije zabranjeno i poziva se na presudu suda u Nici, kojom je utvrđeno da ne treba unaprijed tražiti dozvolu za snimanje i da nije dozvoljeno braniti prijenos (emitiranje) ovakvih sjednica uživo. Predsjednik Gradske četvrti Sesvete Stjepan Kezerić upozorava kako Pravila Gradske četvrti Sesvete i odredbe Poslovnika o radu Vijeća Gradske četvrti Sesvete omogućuju prisustvo javnosti, ali ne daje dopuštenje snimanja. Iz tog razloga daje na glasovanje prijedlog Živog zida da se njihovim predstavnicima omogući snimanje i prijenos sjednice Vijeća.
	Za prijedlog su glasali: 2 člana Vijeća za, 4 su suzdržana i 13 protiv, te predsjednik konstatira da Vijeće nije prihvatilo omogućavanje snimanja i prenošenja sjednice po zahtjevu gospodina Tihomira Lukanića i u organizaciji Živog zida. 
Stjepan Kezerić upozorava gospodina Matiju Matića da prestane snimati i emitirati sjednicu sukladno odluci Vijeća. Mobitel u svoje ruke preuzima Tihomir Lukanić i nastavlja snimati. Lukanić je rekao kako Vijeće Gradske četvrti Sesvete nema legitimitet da bi donijelo odluku kojom se zabranjuje snimanje i emitiranje. Stjepan Kezerić je istaknuo da je novinarima omogućeno praćenje i izvještavanje sa sjednica Vijeća (prisutni novinari Samec i Markić).
Marko Brkić prokomentirao je inzistiranje na snimanju i emitiranju, od strane člana Vijeća Gradske četvrt Tihomira Lukanića upozorivši ga da su sjednice javno dostupne i kako ih novinari prate i objavljuju materijale te kako ovakvo ponašanje pretvara sjednice u cirkus.
Na zahtjev nazočnih članova Vijeća, predsjednik Vijeća je odredio petnaestominutnu stanku u radu sjednice u 17,13 sati.


Vijeće je nastavilo s radom u 17,28 sati – svi su prisutni. Tihomir Lukanić nastavlja snimati sjednicu mobitelom.


Stjepan Kezerić upozorava na otežanost odvijanja sjednice zbog snimanja te potom iznosi prijedlog dnevnog reda 5. sjednice Vijeća Gradske četvrti Sesvete. Napomenuo je kako se u Dnevnom redu trebala nalaziti točka posvećena komunalnom redu, no kako su komunalni redari osobito opterećeni poslom oko blagdana Svih Svetih i Dušnog dana, dogovoreno je da se to stavi kao točka za iduću sjednicu te predlaže izmjenu dnevnog reda, u odnosu na onaj koji je bio prethodno dostavljen članovima Vijeća Gradske četvrti Sesvete.


	Primjedbi na prijedlog dnevnog reda nema, te je Vijeće jednoglasno usvojilo sljedeći 

DNEVNI RED :


1. Prijedlog Zaključka o izmjeni Plana komunalnih aktivnosti Gradske četvrti Sesvete u 2017.,
2. Prijedlog godišnjeg izvještaja o izvršenju Financijskog plana Gradske četvrti Sesvete za 2016.
3. Prijedlog Zaključka o postavljanju javnih satova na području Gradske četvrti Sesvete s detaljnim opisom mikrolokacija prikupljenih od vijeća mjesnih odbora
4. Razno.

Prije prijelaza na rad po dnevnom redu, Stjepan Kezerić predložio je usvajanje zapisnika s 4. sjednice Vijeća održane 29. rujna 2017. godine. Tihomir Lukanić iznio je primjedbu na Zapisnik (na stranicu 2.) i zatražio da se unese dopuna njegovog iskaza.  Stjepan Kezerić odobrava da se Lukanićeva rečenica unese u zapisnik i predložio zapisnik kao takav za usvajanje. Vijeće je jednoglasno usvojilo zapisnik s 4. sjednice.

Tihomir Lukanić upozorava na povredu Poslovnika o radu Vijeća Gradske četvrti Sesvete, navodi kako su materijali za sjednicu dostavljeni su na dan sjednice i postavlja pitanje kako se itko može pripremiti za sjednicu u tako kratkom roku.

Na upit o kratkoći roka Stjepan Kezerić potvrđuje kako je poziv poslan u skladu s Poslovnikom o radu Gradske četvrti Sesvete. Materijali su kasnili, objasnio je, zato što su izrađivani nakon intezivnih sastanaka s predstavnicima Zagrebačkog holdinga i Grada Zagreba, koji su se održali u zadnja dva dana, a dobivene informacije bile su bitne za pravilnu odluku oko izmjena Plana komunalnih aktivnosti Gradske četvrti Sesvete u 2017. Stjepan Kezerić obećao je vijećnicima da će se materijali ubuduće slati u skladu s Poslovnikom.
Dražen Markota navodi kako ne postoji nikakva skrivena namjera „da se nekome uskrati informacija“ u kašnjenju materijala, obavještava o otežanom djelovanju Gradskog ureda za mjesnu samoupravu, P.O. Sesvete, zbog bolovanja dvoje djelatnika – Branka Combaja i Ivane Berger, te povećanog obujma posla.

/Prelazi se na rad po dnevnom redu./

Ad 1)

Stjepan Kezerić navodi da je svima dostavljen prijedlog zaključka o izmjeni Plana komunalnih aktivnosti Gradske četvrti Sesvete u 2017.godini te predlaže, ako nitko nema potrebu raspravljati o izmjeni, glasovanje o prijedlogu. Jurica Jug upozorio je da nije stigao pregledati materijale koji su stigli na dan sjednice te da će zbog toga biti suzdržan.

Vijeće je potom većinom glasova, sa 16 glasova za, 1 protiv i 2 suzdržana, donijelo 


ZAKLJUČAK
o (III.) izmjeni Plana komunalnih aktivnosti Gradske četvrti Sesvete u 2017.

(Zaključak o izmjeni PKA Gradske četvrti Sesvete u 2017. prilaže se zapisniku sjednice.)


Ad 2) 

Stjepan Kezerić predlaže da se glasuje o Prijedlogu godišnjeg izvještaja o izvršenju Financijskog plana Gradske četvrti Sesvete za 2016. godinu, osim ako netko nema potrebe raspravljati o istom pitanju prije glasanja.

Vijeće je potom većinom glasova, sa 18 glasova za i 1 protiv, donijelo
 
ZAKLJUČAK
o prihvaćanju Prijedloga godišnjeg izvještaja o izvršenju Financijskog plana Gradske četvrti Sesvete za 2016. godinu

(Godišnji izvještaj prilaže se zapisniku sjednice.)

Ad 3) 

Stjepan Kezerić obaviještava vijećnike da je Gradski ured za prostorno uređenje, izgradnju Grada, graditeljstvo, komunalne poslove i promet zatražio od vijeća mjesnih odbora davanje mikrolokacije gdje bi se postavili javni satovi. Napomenuo je kako je velik broj mjesnih odbora u Sesvetama dostavio točnu mikrolokaciju. U traženju nije bilo informacije tko će financirati postavu javnih satova i koliko će koštati. Prema zadnjim saznanjima koje Stjepan Kezerić ima, postavljanje će financirati svaki mjesni odbor koji će predati zahtjev za postavljanjem.
Nataša Vučkov se oštro usprotivila postavljanju satova u mjesne odbore. Mišljenja je kako većina vijeća mjesnih odbora nije znala što se traži. Bez obzira na to tko će to financirati, misli da su to novci koji se mogu puno bolje iskoristiti, a osobito u Sesvetama.
Marko Brkić napominje kako je u današnje vrijeme to bacanje novaca, kada svatko uz sebe ima smartphone ili sat.
Vladimir Marić slaže se s prethodnim izlaganjima. Smatra kako na području Sesveta postoje puno važnije stvari za odraditi. Misli da bi se Vijeće Zaključkom trebalo izjasniti protiv postave satova na području Gradske četvrti Sesvete.
Dražen Markota rekao je da u Sesvetama postoje puno važnije stvari za odraditi, no napominje kako su ipak mjesni odbori dali prijedloge za postavljanje sata na njihovom području. Napominje kako Vijeće ne može zapriječiti mjesnim odborima postavu satova ako oni na tome inzistiraju.
Tihomir Lukanić rekao je kako se mjesne odbore pitalo za lokaciju satova, a ne žele li ih oni. Mjesni odbori nisu znali da financiranje pada na njih i to mijenja koncepciju čitave priče. Protiv je takvog oblika rastrošnosti jer smatra da u Sesvetama treba izgraditi još puno komunalne infrastrukture.
Dražen Markota napominje kako su vijeća dala samo svoja mišljenja u kojima su se utvrdile mikrolokacije postave sata. Kaže kako se Vijeće Gradske četvrti ne može protiviti odluci Vijeća mjesnog odbora ako je ona donesena većinom glasova. Smatra da su članovi Vijeća jednoglasni protiv toga da Vijeće Gradske četvrti Sesvete financira satove.
Vladimir Marić smatra da je pogreška što Vijeće Gradske četvrti Sesvete najprije nije raspravljalo o postavi satova, te da se tek tada trebalo pristupiti traženju lokacija od mjesnih odbora. Slaže se s Tihomirom Lukanićem u tome da se bitno promijenila situacija u trenutku kada se saznalo da će se to financirati iz sredstava Vijeća Mjesnih odbora. Bilo bi dobro informirati članove VMO o tome da će postavu satova plaćati sami i zatražiti od njih da se Zaključkom izjasne o potrebi postave sata. 
Stjepan Kezerić objasnio je kako su Vijeća MO dala samo mišljenja i prijedloge mikrolokacija, a nisu još donijela zaključke.
Nataša Vučkov predlaže da se sve to vrati na vijeća mjesnih odbora, ako je to ikako moguće, i da im se objasni zašto se to radi, tko će to financirati, koliko to košta pa da se onda vidi kakva će biti povratna informacija.
Zlata Trošelj se slaže s Natašom Vučkov, misli da je potrebno poslati upitnik prema mjesnim odborima – svih 46, o tome jesu li spremni preuzeti trošak postave sata u svom mjesnom odboru.
Stjepan Kezerić smatra kako je prvo potrebno dobiti službenu informaciju od Gradskog ureda za prostorno uređenje, izgradnju Grada, graditeljstvo, komunalne poslove i promet o tome tko će snositi financiranje postave sata te da se onda sukladno razmatranjima članova Vijeća pošalje službena informacija vijećima mjesnih odbora s zahtjevom da donesu Zaključak o tom pitanju.
Ivanka Greguranić predložila je da se postavi pitanje o održavanju javnih satova prilikom slanja upita o financiranju.
Stjepan Kezerić određuje da se u upit koji će se slati prema GUIG-u uključi pitanje o cijeni održavanja javnog sata. Smatra da je potrebno znati sve detalje kako bi se moglo odlučivati o tome pitanju.
Nataša Vučkov objašnjava kako javni sat nije smijurija od naprave; za njegovu izgradnju treba građevinska dozvola i projektna dokumentacija. Mišljenja je kako će se i na to nepotrebno potrošiti novci.
Tihomir Lukanić navodi kako je potpuno je neprimjereno da se na Dnevnom redu nalazi točka, a da mi ne znamo koliko to po prilici košta. Predlaže da se Vijeće raspita koliko to košta u punoj cijeni (s građevinskom dozvolom) pojedinog sata, da se utvrdi cijena održavanja i da se da na odluku mjesnom odboru kada se zna da moraju uskratiti asfaltiranje ceste ili nečega drugog.
Temeljem argumentacije iznesene u raspravi predsjednik Stjepan Kezerić je predložio da se traži dodatno pojašnjenje (o cijeni satova, održavanju, izvoru financiranja) za sljedeću sjednicu. Članovi Vijeća nemaju primjedbi, te je Vijeće jednoglasno donijelo 





                                                            Z A K L J U Č A K 
o prijedlogu postavljanja javnih satova na području Grada Zagreba s detaljnim opisom mikrolokacija prikupljenim od Vijeća mjesnih odbora

(Naprijed navedeni Zaključak prilaže se zapisniku sjednice.)

Ad 4) 

Marko Brkić ističe kako nema problema s time da se sjednica zabilježi audiovizualno, no mišljenja je kako to treba biti nestranačka osoba. Predlaže da se za iduću sjednicu angažira takva osoba kojoj će biti omogućeno snimanje. Mladen Šturlić-Tupek podržava Brkićev prijedlog, upozorava kako se odluka o zabrani snimanja i emitiranja, donesena većinom glasova, ne poštuje. Vladimir Marić smatra kako je rad sjednica javan, no da se ovo pitanje treba na neki način urediti. Predložio da se kontaktira portal Sesvete Danas i da im se ponudi mogućnost snimanja i live streaminga sjednica Vijeća gradske četvrti Sesvete. U daljnjoj raspravi Antun Bošnjaković, Dražen Markota, Nataša Vučkov, Mladen Šturlić-Tupek, Zlata Trošelj, Boris Matoic i Željko Blažinović složili su se oko toga da im snimanje ne smeta ako ga radi nestranačka i službena osoba koja bi svima omogućila dostupnost materijala na jednak način. Stjepan Kezerić upitao je gospodina Borka Sameca može li Sesvete Danas preuzeti organizaciju snimanja sjednica. Glavni i odgovorni urednik portala Sesvete Danas rekao je kako to u ovome trenutku još ne može potvrditi. Gospodin Matija Matić javio se vezano uz pitanje o snimanju, nakon čega ga je Stjepan Kezerić upozorio da nije dobio riječ i zamolio ga da svojim prisustvom ne ometa sjednicu. 
Tihomir Lukanić je rekao kako je iznimno sretan u ovome trenutku, no krivo mu je što prije mjesec dana na prethodnoj sjednici vijećnici nisu ovako konstruktivno raspravljali o snimci. Rekao je kako nije htio čitavu ovu sjednicu držati mobitel u ruci, no ovaj put je bio primoran zato što su ljudi koji su prošli put pokušali snimati sjednicu bili izbačeni van. On bi bio sretan da se mladom gospodinu (Matiji Matiću) koji je neovisan dopustilo snimanje, no kako to nije omogućeno, on je prisiljen snimati. Napominje kako se ovaj snimak emitira preko facebook stranice udruge Za Sesvete i da on sa svojim snimanjem ne monopolizira rad Gradskog Vijeća. Lukanić poziva ostale članove Vijeća da snimaju sjednicu, ističući želju da što širi krug ljudi vidi što se događa na sjednicama Vijeća.
Stjepan Kezerić predlaže da se glasuje o prijedlogu Marka Brkića o angažiranju nezavisne, profesionalne osobe koja će snimati sjednice Vijeća. Članovi Vijeća nemaju primjedbi, te je Vijeće jednoglasno podržalo prijedlog o potrebi angažiranja nezavisne, profesionalne osobe koja će snimati sjednice Vijeća Gradske četvrti Sesvete.

Vladimir Marić postavio je pitanje predsjedniku Gradske četvrti Sesvete ima li ikakvo saznanje o proširenju zona parkinga u Sesvetama što je odjeknulo u medijima. Marić je upitao je li Gradski ured za mjesnu samoupravu zaprimio traženje od kojeg gradskog ureda ili službe po tom pitanju (npr. nacrti, lokacije mjesta itd.).
Stjepan Kezerić je odgovorio da ne zna ništa konkretno, da je za sada to na razini priče. U Gradsku četvrt nije došao upit ili traženje vezano uz isto. Skupština Grada Zagreba donosi odluku o tom pitanju, objasnio je.
	Marko Galić rekao je da je zatražio na prethodnim sjednicama da mu se dostavi informacija u kojoj je fazi projektna dokumentacija s područja Sesveta, a koja se nalazi u Planu komunalnih aktivnosti Gradske četvrti Sesvete u 2017. godini. Ako se negdje radi o imovinsko-pravnim odnosima koji nisu riješeni, smtratra da bi članovi Vijeća mogli pomoći u rješavanju tih situacija.
	Stipe Jurić potvrdio je da ima podatke o stanju projektne dokumentacije iz kraja 9. mjeseca koji idu preko Plana komunalnih aktivnosti Gradske četvrti Sesvete te da ih može dostaviti članovima Vijeća Gradske četvrti Sesvete. Napomenuo je kako o projektnoj dokumentaciji koja se radi preko Gradskog ureda za prostorno uređenje, izgradnju Grada, graditeljstvo, komunalne poslove i promet nema točne informacije te kako će se prema istome uredu se može poslati dopis u kojem se traži informacija o stanju projekata. 
	Stjepan Kezerić objasnio je kako izrada projektne dokumentacije ima svoju dinamiku te kako su mu na sastancima u Gradu rekli kako se ta dinamika teško može ubrzati. Stipe Jurić nadovezao se na to što je rekao predsjednik, ukazavši da najviše vremena ode na traženje suglasnosti javnopravnih tijela (ministarstva, gradskih ureda) te javnih tvrtki i ustanova i na čekanje potvrde glavnog projekta od istih.
	Željko Blažinović zamolio je da se prema Gradskom uredu za prostorno uređenje, izgradnju Grada, graditeljstvo, komunalne poslove i promet uputi dopis u kojem se traži informacija o tome u kojoj je faza izrada projektne dokumentacije, je li imovinsko-pravni status lokacije riješen i kada se mogu očekivati građevinski radovi na križanju u Soblincu. Smatra da je to najgore križanje u Sesvetama, čije rješavanje je potrebno ponajviše radi sigurnosti djece u prometu. 
	Marko Galić zatražio je da se pošalje dopis u kojem se traži informacija o stanju izrade projektne dokumentacije koji idu preko Programa gradnje objekata i uređaja komunalne infrastrukture na području Grada Zagreba. 
	Zlata Trošelj potvrdila je kako se rješavanje pitanja križanja u Soblincu postavlja već nekoliko mandata Vijeća Gradske četvrti, te smatra da to pitanje treba ponovo usmjeriti prema Gradskom uredu za prostorno uređenje, izgradnju Grada, graditeljstvo, komunalne poslove i promet jer je to „rak-rana“ prometa u Sesvetama.
	Marko Brkić pitao je što se zna o povezivanju ul. Otona Ivekovića s Bistričkom ulicom, kako ovih dana kruži informacija da je to u projektiranju, smatra kako to nije rješenje za prometni čep koji nastane tijekom jutra
	Stipe Jurić smatra da je glasina krenula od toga da je na terenu jedan geodet vršio mjerenja u svrhu izrade buduće projektne dokumentacije. Pritom je napomenuo kako se radi tek o početku izrade projekta i da se ona radi preko Gradskog ureda za prostorno uređenje, izgradnju Grada, graditeljstvo, komunalne poslove i promet.
	Vladimir Marić predložio je da se o projektu križanja u Soblincu traži informacija svaka dva do tri mjeseca, kako se dogovorilo za Branimirovu na prošloj sjednici. Predlaže da se to stavi kao točka dnevnog reda za iduću sjednicu i da se o njoj izjasni Zaključkom.
	Jurica Jug zamolio je da se informira vijećnike kada se u njihovom naselju nešto događa i tražio je da se prenesu jednom-dvaput tjedno sažetak o događanjima u Gradskoj četvrti. Zlata Trošelj istaknula je da svi koji se interesiraju u Gradskoj četvrti dobiju informaciju, a vezano za događaje u nekom naselju, dužnost mjesnih odbora je da informiraju svoje stanovništvo.
	Vladimir Marić pohvalio je praksu davanja Izvještaja sa sastanka s gradonačelnikom, na što mu je predsjednik potvrdio da će se ona nastaviti. 
	Nataša Vučkov rekla je kako je praksa slanja realizacije iz Plana komunalnih aktivnosti odlično služila vijećnicima. Predložila je da se to nastavi kao oblik informiranja. Vezano za upit koji je postavila na prošloj sjednici (spajanje Savske ceste i ulice 144. brigade HV) pitala je je li zaprimljen službeni odgovor. Odgovoreno joj je kako još traje rok od 90 dana, te da se čeka službeni odgovor. Zamolila je da se prema Gradskom uredu za obrazovanje, kulturu i sport pošalje upit vezan uz projekt proširenja škole u Jelkovcu, istaknuvši uvjete rada na više lokacija (prostoru mjesne samouprave i SŠ Jelkovac). Pitala je o mogućnosti požurivanja izvedbe projekta za Markovo Polje koji je pokrenut prije nekoliko godina, no još uvijek nije realiziran.
	Zlata Trošelj i Dražen Markota obavijestili su kako je jučer (30. listopada 2017.) održan sastanak vezan uz proširenje OŠ Jelkovec i sanaciju OŠ Sesvetska Sela.
	Stjepan Kezerić istaknuo je velik broj sastanaka koji su se održali u danima prije sjednice. Sada se čekaju planovi za izvedbu u idućoj godini od Vodoopskrbe i odvodnje d.o.o. i Gradske Plinare Zagreb koji su nastali na tim sastancima.
	Vladimir Marić rekao je kako su mu se građani Dobrodola obratili vezano uz slabiju internetsku vezu, te zamolio da se o tome povede računa. Stipe Jurić rekao je kako se prema vlasniku infrastrukture i nadležnoj podružnici ZG Holdinga tijekom ove godine nekoliko puta poslala obavijest vezano uz spomenute probleme građana.
	Tihomir Lukanić čestitao je na hrabrosti i otvorenosti ostalim vijećnicima jer su prvi u povijesti Grada Zagreba probili medijsku cenzuru. Sada se svih ostalih 16 vijeća gradskih četvrti može voditi za Sesvetama, te se upisati u svijetle stranice demokracije. Rekao je da se još čeka odgovor od Gradskog ureda za obrazovanje, kulturu i šport postavljen na prošloj sjednici Vijeća, vezan uz upit o cijeni najma prostora za vrtiće. Upitao je kada se kani započeti s radom radnih tijela pri Vijeću Gradske četvrti. Navodi primjer ulice Otona Ivekovića i Bistričke ulice, gdje bi Povjerenstvo za promet, ceste, nogostupe, puteve i asfaltne površine bilo korisno.
	Stjepan Kezerić smatra kako upit o tome tko je predložio projektiranje Ivekovićeve i Bistričke može biti početak djelovanja Povjerenstva za promet, ceste, nogostupe, puteve i asfaltne površine.
	Na kraju sjednice Stjepan Kezerić i Mira Halapa pozvali su okupljene vijećnike da podupru svojim dolaskom akciju udruge Hrvatska žena Zagreb pod nazivom Tisuću svijeća za Vukovar i Škabrnju u kojoj će se ispred Spomenika poginulim braniteljima (Sesvete, Bistrička bb) paljenjem svijeća odati počast žrtvama grada Vukovara i Škabrnje.
	Vladimir Marić rekao je da se u Sesvetskom Kraljevcu zajedno sa župom Isusovog uskrsnuća Sesvetski Kraljevec, na području tog mjesnog odbora, provodi paljenje crvenih lampiona na dan pada grada Vukovara i da ga raduje što Sesvećani sve više obilježavaju taj dan.

Vijeće je završilo s radom u 19,00 sati.       

Sesvete, 31. listopada 2017.                                                                     Predsjednik
Vijeća Gradske četvrti   
                                                                                                                      Sesvete

